तकनीकी संचालक रहे डोंगरे ने तीन साल दबाकर रखी थी दोषी प्राचार्य की फाइल
खुद की पीएचडी डिग्री को लेकर सुर्खियों में रहे तत्कालीन तकनीकी शिक्षा संचालक आशीष डोंगरे एक नए विवाद में घिर गए हैं। केलकुलेटर, फर्नीचर और स्टेशनरी की खरीदी में गड़बड़ी करने वाले एक प्राचार्य की फाइल तीन साल दबाकर रखने के मामले में शासन ने उन पर कार्रवाई की तैयारी कर ली है। वर्तमान तकनीकी शिक्षा संचालक वीरेंद्र कुमार से अविलंब रिपोर्ट मांगी गई है कि प्राचार्य पर कार्रवाई की फाइल दबाकर रखने के मामले में डोंगरे पर क्या कार्रवाई की जाए, इसका प्रस्ताव बनाकर भेजें। एक-दो दिन में रिपोर्ट शासन को भेजी जा सकती है।
विधायक निर्मला भूरिया ने उठाया मामला
यहां बता दें कि पीएचडी की डिग्री विवाद पर शासन पहले ही डोंगरे की जांच रिपोर्ट गवर्नर को भेज चुका है। इस पर कार्यवाही विचाराधीन है। डोंगरे इस समय भोपाल पॉलिटेक्निक कॉलेज में प्राचार्य हैं। उन्हें कुछ माह पहले ही तकनीकी शिक्षा संचालक पद से हटाकर पॉलिटेक्निक कॉलेज भेजा गया है। इस बार जिस प्राचार्य के कारण डोंगरे उलझे हैं, वह झाबुआ पॉलिटेक्निक कॉलेज में पदस्थ हैं। पेटलावद विधायक निर्मला भूरिया ने विधानसभा में यह मामला उठाया था।
विभागीय जांच शुरू की
प्राचार्य को तो हमने निलंबित करके विभागीय जांच शुरू कर दी है। जहां तक तत्कालीन तकनीकी संचालक का सवाल है तो इस बारे में वर्तमान तकनीकी संचालक से कहा गया है कि वह अनुशासनात्मक कार्यवाही का प्रस्ताव शासन को भेजें।’ दीपक जोशी, तकनीकी शिक्षा राज्यमंत्री (स्वतंत्र प्रभार)
झाबुआ कलेक्टर की जांच रिपोर्ट भोपाल में दबी
झाबुआ पॉलिटेक्निक कॉलेज के प्राचार्य डॉ. राजेश शर्मा ने भंडार क्रय नियमों का उल्लंघन करते हुए लाखों रुपए की खरीदी की। कलेक्टर ने इसकी जांच डिप्टी कलेक्टर पीएस चौहान से कराई। जांच रिपोर्ट जनवरी 2013 को भोपाल तकनीकी शिक्षा निदेशालय को भेजी गई, लेकिन इसे दबा दिया गया।
प्राचार्य ने की क्या-क्या गड़बड़ियां?
3 लाख 15 हजार रुपए का स्टील डाइनिंग टेबल व फोल्डिंग स्टूल।
बिना हस्ताक्षर आदेश निकाले गए, जिसमें 1 लाख 41 हजार रुपए का भुगतान कर दिया गया।
एक ही तिथि में फाइल कवर खरीदी के दो आदेश निकले, इसमें 6 हजार 323 नग खरीदी हुई।
7 लाख 49 हजार रुपए की लॉग काॅपी खरीदने के लिए एक ही तारीख में 15 आदेश निकले।
225 केलकुलेटर खरीदने के लिए एक ही दिन पांच आदेश निकले और 2 लाख 47 हजार रुपए की खरीदी की गई।
4 आदेश एक ही दिन निकाले रफ कॉपी खरीदने के लिए। इसमें 1 लाख 89 हजार की खरीदी की गई।
hin_Deva hin_Deva awa_Deva hin_Deva hin_Deva hin_Deva bho_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva